2. ปัจจัยความเสี่ยง

ข้อความดังต่อไปนี้แสดงถึงปัจจัยความเสี่ยงที่มีนัยสำคัญบางประการอันอาจมีผลกระทบต่อมูลค่าหุ้นของบริษัท
ความเสี่ยงดังกล่าวอาจมีผลกระทบอย่างมีนัยสำคัญต่อธุรกิจ รายได้ ผลกำไร สินทรัพย์ สภาพคล่อง
หรือ แหล่งเงินทุนของบริษัทฯ

ความเสี่ยงที่เกี่ยวข้องกับการประกอบธุรกิจและการดำเนินงานของบริษัทฯ

บริษัทฯ เป็นคู่ความในคดีซึ่งหากศาลพิพากษาไม่เป็นคุณแก่บริษัทฯ
อาจส่งผลกระทบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ

Eastman Chemical Company (“Eastman”) ได้ยื่นฟ้อง AlphaPet, IRP Rotterdam,
IRP Workington,
IRH Rotterdam และ บมจ. อินโดรามา โพลีเมอร์ส ต่อศาลแขวงเดลาแวร์ (Delaware
District Court) ในสหรัฐอเมริกา เมื่อวันที่ 18 ธันวาคม 2552
อันเกี่ยวเนื่องกับการผลิตเชิงพาณิชย์ของโรงงานผลิต PET ของ AlphaPet
(กำลังการผลิตของโรงงานผลิต PET ของ AlphaPet คิดเป็นร้อยละ 28.8
ของกำลังการผลิตติดตั้งของโรงงานผลิต PET ของบริษัทฯ) ภายใต้สัญญาอนุญาตให้ใช้เทคโนโลยี
(Technology License Agreement) ระหว่าง IRP Rotterdam, IRP Workington, IRH
Rotterdam (รวมเรียกว่า “จำเลยในทวีปยุโรป”) และ Eastman อันเกี่ยวเนื่องกับการที่บริษัทฯ
เข้าซื้อโรงงานผลิต PET และโรงงานผลิต PTA ของ Eastman
ซึ่งตั้งอยู่ทางตะวันตกเฉียงเหนือของทวีปยุโรปในเดือนมีนาคม 2551 จำเลยในทวีปยุโรป
ได้รับอนุญาตให้ใช้ความลับทางเทคโนโลยีของ Eastman
ในการผลิตผลิตภัณฑ์เชิงพาณิชย์บางประเภท ซึ่งเป็นส่วนหนึ่งของกิจการที่ได้ซื้อมา ทั้งนี้
ในคำฟ้องดังกล่าว Eastman ได้กล่าวหาว่า

-   AlphaPet ได้ละเมิดสิทธิบัตรบางรายการของ Eastman

-   จำเลยในทวีปยุโรปได้ละเมิดสัญญาอนุญาตให้ใช้เทคโนโลยี และ

-   จำเลยได้ลักลอบใช้ข้อมูลความลับและความลับทางการค้าของ Eastman
    ภายใต้กฎหมายของมลรัฐเดลาแวร์

บริษัทฯ ประสงค์ที่จะต่อสู้กับข้อกล่าวหาดังกล่าวอย่างจริงจัง โดยที่บริษัทฯ
ได้มีการแต่งตั้งที่ปรึกษาทางกฏหมาย Kirkland and Ellis LLP
ซึ่งบริษัทที่ปรึกษากฎหมายดังกล่าว ได้มีการศึกษาข้อมูลเบื้องต้นและได้เตรียมการยื่นข้อโต้แย้งต่อศาล
การเข้าซื้อกิจการ AlphaPet รวมทั้งได้มีการซื้อเทคโนโลยีในการผลิต PET จาก Inventa
Fischer ซึ่งเป็นผู้ให้บริการด้านเทคโนโลยี นอกจากนี้
งบการเงินได้เปิดเผยข้อมูลเกี่ยวกับคดีฟ้องร้องดังกล่าว
ซึ่งไม่สามารถประเมินผลกระทบในเชิงปริมาณได้ แต่อาจเป็นภาระหนี้สินในอนาคต อย่างไรก็ตาม
ข้อพิพาททางกฎหมายในลักษณะนี้อาจใช้ระยะเวลานานจนกว่าคดีความจะยุติ

คำพิพากษาที่ไม่เป็นคุณกับบริษัทฯ ในคดีที่ Eastman กล่าวหาว่าบริษัทฯ
ละเมิดสัญญาอนุญาตให้ใช้เทคโนโลยี
อาจส่งผลกระทบในทางลบต่อการดำเนินงานและธุรกิจของบริษัทฯ ในทวีปยุโรป

คำฟ้องของ Eastman ซึ่งได้กล่าวหาว่าจำเลยในทวีปยุโรปละเมิดสัญญาอนุญาตให้ใช้เทคโนโลยี
ตามที่ได้กล่าวไปแล้วข้างต้นนั้น
หากศาลเห็นว่าจำเลยในทวีปยุโรปได้ละเมิดสัญญาอนุญาตให้ใช้เทคโนโลยีอย่างมีนัยสำคัญ Eastman
อาจจะยกเลิกสัญญา รวมทั้งการอนุญาตให้ใช้สิทธิต่าง ๆ ที่ได้ให้ไว้ภายใต้สัญญาดังกล่าว
ในกรณีเช่นนั้น จำเลยในทวีปยุโรปอาจต้องเข้าเจรจาในข้อสัญญาเกี่ยวกับการอนุญาตให้ใช้สิทธิกับ
Eastman ใหม่
หรือใช้เทคโนโลยีที่เหมาะสมที่สามารถนำมาใช้แทนเทคโนโลยีเดิมเพื่อให้โรงงานของบริษัทฯ
ดำเนินการผลิตต่อไปได้
ซึ่งอาจนำไปสู่การหยุดดำเนินการผลิตชั่วคราวจนกว่าจะมีการเจรจาข้อสัญญาใหม่
หรือจนกว่าจะมีการใช้เทคโนโลยีที่เหมาะสมมาแทนของเดิม บริษัทฯ
เชื่อว่าเทคโนโลยีทางเลือกอื่นนั้นหาได้ในตลาดและมีราคาที่ค่อนข้างต่ำ อย่างไรก็ตาม บริษัทฯ
ไม่สามารถรับรองได้ว่าจะใช้ระยะเวลานานเพียงใดในการใช้เทคโนโลยีใหม่ในโรงงานเหล่านี้

บริษัทฯ ประกอบธุรกิจที่มีการแข่งขันสูงมาก และการดำเนินการใด ๆ
ของคู่แข่งอาจส่งผลกระทบต่อความสามารถในการทำกำไรและส่วนแบ่งทางการตลาดของบริษัทฯ

ธุรกิจที่บริษัทฯ ดำเนินงานอยู่เป็นธุรกิจที่มีการแข่งขันสูงด้านราคาและด้านอื่น ๆ นอกจากนี้
ผลิตภัณฑ์ของบริษัทฯ ส่วนใหญ่เป็นสินค้าโภคภัณฑ์ (Commodity Products) ดังนั้น
จึงเป็นการยากที่จะสร้างความแตกต่างในตัวผลิตภัณฑ์ (Product Differentiation)
และปรับราคาผลิตภัณฑ์ตามต้นทุนที่เพิ่มขึ้นได้ ส่วนปัจจัยอื่น ๆ
ที่เกี่ยวข้องกับการแข่งขันรวมถึงคุณภาพของผลิตภัณฑ์ คุณลักษณะหรือสมรรถนะของสินค้า
การจัดส่งสินค้าที่ต่อเนื่องและน่าเชื่อถือให้แก่ลูกค้าและความสัมพันธ์กับลูกค้าที่ยั่งยืนในระยะยาว
โดยส่วนใหญ่ บริษัทฯ จะแข่งขันกับบรรษัทข้ามชาติขนาดใหญ่หลายแห่งในแต่ละกลุ่มธุรกิจ นอกจากนี้
บริษัทฯ ยังได้แข่งขันกับผู้ผลิตในระดับภูมิภาค
และ/หรือผู้ผลิตที่มีความเชี่ยวชาญในตลาดเส้นใยโพลีเอสเตอร์ (Polyester Fiber)
อีกเป็นจำนวนมาก โดยผู้ผลิตบางรายดังกล่าวอาจมีความโดดเด่นในตลาดและ/หรือแหล่งเงินทุน
และทรัพยากรอื่น ๆ มากกว่าของบริษัทฯ นอกจากนี้ แรงกดดันในการทำกำไรอาจมาจากปัจจัยต่าง
ๆ ซึ่งรวมถึงการเพิ่มขึ้นของอุปสงค์ที่มีจำกัด และการมีสินค้าเกินความต้องการในตลาด
(ตัวอย่างเช่น ความต้องการเม็ดพลาสติก PET ในประเทศจีน
อาจต่ำกว่าประมาณการการเพิ่มขึ้นของกำลังการผลิต) การลดราคาของคู่แข่ง
การมีผู้ประกอบการรายใหม่ในอุตสาหกรรม การควบรวมในกลุ่มอุตสาหกรรม (Industry
Consolidation) ความสามารถของคู่แข่งในการใช้ประโยชน์จากการประหยัดต่อขนาด
(Economies of Scale) และการเพิ่มอุปทานของผลิตภัณฑ์ รวมถึงการเข้าถึงเทคโนโลยีใหม่ ๆ
ของคู่แข่งซึ่งบริษัทฯ มิได้มีอยู่

วงจรอุตสาหกรรม PTA เม็ดพลาสติก PET และเส้นใยโพลีเอสเตอร์
อาจส่งผลให้เกิดกำลังการผลิตส่วนเกิน

ผลการดำเนินงานของบริษัทฯ สะท้อนให้เห็นถึงวงจรอุตสาหกรรม PTA เม็ดพลาสติก PET
และเส้นใยโพลี
เอสเตอร์ในอดีต ซึ่งมีกำลังการผลิตส่วนเกินในบางช่วงเวลา
และส่งผลกระทบต่อการกำหนดราคาของผลิตภัณฑ์
โดยวงจรดังกล่าวบางส่วนเกิดจากการลงทุนในช่วงที่ดีที่สุดของอุตสาหกรรม (ซึ่งเป็นช่วงที่มีกำไรสูง
และมีแหล่งเงินทุนมากมาย)
ทำให้สมดุลระหว่างอุปสงค์และอุปทานเปลี่ยนแปลงไปอันเนื่องมาจากการมีกำลังการผลิตใหม่ซึ่งผลิตผลิตภัณฑ์ในจำนวนมาก
ผลที่ตามมาคือทำให้ในบางช่วงเวลาของอุตสาหกรรมจะมีกำลังการผลิตส่วนเกิน ตัวอย่างเช่น
เมื่อมีการสร้างและดำเนินการโรงงานแห่งใหม่ บริษัทฯ
จึงไม่อาจรับประกันได้ว่าเหตุการณ์ดังกล่าวไม่เกิดขึ้นอีก ดังนั้น
หากการเติบโตทางเศรษฐกิจมิได้เพิ่มขึ้นอย่างเพียงพอในอันที่จะก่อให้เกิดการเพิ่มขึ้นของอุปสงค์
หรือหากไม่มีการปิดโรงงานเพื่อลดผลกระทบดังกล่าว กำลังการผลิตใหม่ ๆ
สามารถทำให้เกิดกำลังการผลิตส่วนเกินทั้งในระดับภูมิภาคและระดับโลก
ซึ่งจะส่งผลให้เกิดการลดลงของอัตรากำไร

การที่บริษัทฯ
ไม่สามารถปรับราคาผลิตภัณฑ์ตามราคาวัตถุดิบที่เพิ่มขึ้นได้อาจส่งผลกระทบในทางลบต่อผลการดำเนินงานของบริษัทฯ

หากต้นทุนของวัตถุดิบเพิ่มขึ้นแต่บริษัทฯ
ไม่สามารถปรับราคาขายผลิตภัณฑ์ให้สะท้อนการเพิ่มขึ้นของต้นทุนดังกล่าวได้
จะส่งผลต่อผลการดำเนินงานของบริษัทฯ ความสามารถของบริษัทฯ
ในการเพิ่มราคาขายผลิตภัณฑ์อันเนื่องมาจากราคาวัตถุดิบที่เพิ่มขึ้นนั้น
จะขึ้นอยู่กับสภาวะตลาดและต้นทุนที่เพิ่มขึ้นเมื่อเทียบกับคู่แข่ง นอกจากนี้ในบางครั้ง บริษัทฯ
อาจไม่สามารถปรับราคาขายให้เพิ่มขึ้นตามต้นทุนวัตถุดิบได้ทั้งหมด เนื่องจากการที่บริษัทฯ
มีข้อตกลงกับลูกค้ามาก่อนหน้านี้แล้ว หรืออยู่ในช่วงที่มีความต้องการผลิตภัณฑ์ของบริษัทฯ น้อย
หรือการมีอุปทานในผลิตภัณฑ์ของบริษัทฯ มากเกินไป

การดำเนินงานของบริษัทฯ ขึ้นอยู่กับการมีอยู่ของวัตถุดิบและต้นทุนวัตถุดิบ

การดำเนินงานของบริษัทฯ ขึ้นอยู่กับการมีอยู่ของวัตถุดิบและราคาวัตถุดิบเป็นหลัก อันได้แก่ PTA
(ซึ่งมีข้อจำกัดในการซื้อขายโดยเฉพาะในประเทศสหรัฐอเมริกา) และ MEG สำหรับธุรกิจ PET
และเส้นใยและเส้นด้ายโพลีเอสเตอร์ และ PX สำหรับธุรกิจ PTA โดย PX PTA และ MEG
เป็นผลผลิตที่ได้มาจากน้ำมันและก๊าซธรรมชาติ
และโดยทั่วไปจะผลิตโดยบริษัทที่ประกอบธุรกิจปิโตรเคมีขนาดใหญ่ ดังนั้น ต้นทุนการผลิต PTA PET
และโพลีเอสเตอร์จะขึ้นอยู่กับราคาของน้ำมันดิบ
ก๊าซธรรมชาติและผลิตภัณฑ์ปิโตรเลียมสำเร็จรูปทั้งในประเทศและระหว่างประเทศ ดังนั้น
ฐานะทางการเงิน และผลการดำเนินงานของบริษัทฯ จึงขึ้นอยู่กับราคาตลาดของน้ำมันดิบ
ก๊าซธรรมชาติและผลิตภัณฑ์ปิโตรเลียมสำเร็จรูป
ซึ่งจะขึ้นอยู่กับอุปสงค์และอุปทานในระดับระหว่างประเทศ ภูมิภาคและในประเทศ รวมถึงปัจจัยอื่น ๆ
ซึ่งอยู่นอกเหนือการควบคุมของบริษัทฯ เมื่อไม่กี่ปีที่ผ่านมา
ราคาของน้ำมันดิบและก๊าซธรรมชาติมีความผันผวนอย่างมาก ตัวอย่างเช่น
ราคาของน้ำมันดิบระหว่างประเทศได้เพิ่มขึ้นอย่างมากในครึ่งปีแรกของปี 2551
แต่ได้กลับลดลงอย่างมากในช่วงครึ่งหลังของปี 2551
โดยหลังจากที่ราคาของน้ำมันดิบได้พุ่งขึ้นสูงสุดเป็นประวัติการณ์
ก็ได้ลดต่ำลงอย่างรวดเร็วจนเป็นราคาต่ำสุดราคาใหม่ในรอบ 3 ปีในเดือนธันวาคม 2551 บริษัทฯ
คาดว่าความผันผวนและความไม่แน่นอนของราคาน้ำมันดิบและผลิตภัณฑ์ปิโตรเคมีจะยังคงดำเนินอยู่ต่อไป

ตลาดและราคาของผลิตภัณฑ์ปิโตรเลียมอาจขึ้นกับอุปสงค์โดยรวมของผลิตภัณฑ์ดังกล่าว
(ซึ่งอาจมีความ
ผันผวนอันเนื่องมาจากการเปลี่ยนแปลงสภาพและวงจรของเศรษฐกิจ ฤดูกาลและสภาวะอากาศ)
ปริมาณของผลิตภัณฑ์ในประเทศและภูมิภาค ราคาและปริมาณผลิตภัณฑ์ที่นำเข้า
ราคาและปริมาณเชื้อเพลิงทดแทนที่มี และขอบเขตและลักษณะของกฎเกณฑ์และภาษีของภาครัฐ
สภาวะอุปทานทั่วโลกและระดับราคาของน้ำมันดิบอาจได้รับผลกระทบอย่างมากจากกลุ่มต่าง ๆ
ระดับระหว่างประเทศ ซึ่งควบคุมปริมาณการผลิตน้ำมันดิบส่วนใหญ่ของโลก
และจากพัฒนาการทางการเมือง โดยเฉพาะอย่างยิ่งประเทศในตะวันออกกลาง นอกจากนี้ ปัจจัยอื่น
ๆ เช่น กฎเกณฑ์ของรัฐบาลทั้งในและต่างประเทศ สภาวะอากาศ
และการแข่งขันจากแหล่งพลังงานอื่นก็มีผลกระทบต่อราคาน้ำมันดิบและผลิตภัณฑ์ปิโตรเลียมด้วยเช่นกัน

นอกจากนี้ ภัยพิบัติทางธรรมชาติ การเปลี่ยนแปลงกฎหมายและกฎระเบียบ
สงครามหรือการมุ่งทำลาย หรือการก่อการร้ายที่รุนแรง หรือปัจจัยทางการเมืองอื่น ๆ
ในประเทศหรือภูมิภาคต่าง ๆ ที่บริษัทฯ ดำเนินงานหรือประกอบธุรกิจ
หรือที่ผู้จำหน่ายวัตถุดิบและพลังงานรายหลักตั้งอยู่
หรือการหยุดชะงักหรือการเสื่อมสภาพของโครงสร้างพื้นฐานในการขนส่งที่ใช้ขนส่งวัตถุดิบและพลังงานอาจส่งผลกระทบต่อปริมาณที่มีและต้นทุน

การเพิ่มขึ้นของต้นทุนของบริษัทฯ อาจส่งผลกระทบในทางลบต่อผลการดำเนินงานของบริษัทฯ

เนื่องจากบริษัทฯ ไม่สามารถกำหนดราคาโภคภัณฑ์ได้โดยตรง ดังนั้น
ความสามารถในการแข่งขันและในการทำกำไรในระยะยาวของบริษัทฯ
จึงขึ้นอยู่กับความสามารถของบริษัทฯ
ในการลดต้นทุนและรักษาระดับการทำงานที่มีประสิทธิภาพด้วยต้นทุนที่ต่ำเป็นหลัก หากบริษัทฯ
ไม่สามารถรักษาโครงสร้างต้นทุน และดำเนินการให้โรงงานมีการผลิตอย่างมีประสิทธิภาพ
จะทำให้ต้นทุนของบริษัทฯ เพิ่มขึ้น และอาจส่งผลกระทบในทางลบต่อผลการดำเนินงานของบริษัทฯ
ต้นทุนที่ไม่สามารถควบคุมได้บางอย่างอาจเพิ่มขึ้นจากปัจจัยภายนอกที่อยู่นอกเหนือการควบคุมของบริษัทฯ
ซึ่งอาจส่งผลให้ผลการดำเนินงานของบริษัทฯ ลดลง ตัวอย่างของต้นทุนที่ไม่สามารถควบคุมได้ ได้แก่
ต้นทุนด้านพลังงาน ต้นทุนด้านประกันภัย ต้นทุนด้านภาษี และต้นทุนด้านบำเหน็จ
โดยต้นทุนด้านพลังงานจะได้รับผลกระทบจากการเปลี่ยนแปลงของราคาปิโตรเคมี
ซึ่งหากราคาเพิ่มขึ้นจะส่งผลให้ต้นทุนด้านก๊าซธรรมชาติ ไฟฟ้า ถ่านหิน และน้ำมันของบริษัทฯ
เพิ่มขึ้นด้วย และอาจส่งผลกระทบในทางลบต่อผลการดำเนินงานของบริษัทฯ
โดยทำให้ต้นทุนการผลิตของบริษัทฯ เพิ่มขึ้น

ในช่วงไม่กี่ปีที่ผ่านมา บริษัทฯ ได้ประสบกับการเพิ่มขึ้นเป็นอย่างมากของต้นทุนด้านพลังงาน
ซึ่งบริษัทฯ ได้พยายามเพิ่มราคาผลิตภัณฑ์ของบริษัทฯ
ให้สอดคล้องกับการเพิ่มขึ้นของต้นทุนด้านพลังงาน แต่ก็ไม่สามารถปรับราคาผลิตภัณฑ์ของบริษัทฯ
ให้เพิ่มขึ้นได้ในทันที ทั้งนี้ ความสามารถของบริษัทฯ
ในการผลักภาระต้นทุนที่เพิ่มขึ้นไปยังลูกค้าในท้ายที่สุดจะขึ้นอยู่กับสภาวะของตลาด

นอกจากนี้ ผลิตภัณฑ์ในธุรกิจเส้นใยและเส้นด้ายโพลีเอสเตอร์ของบริษัทฯ
ยังเป็นธุรกิจที่ใช้แรงงานเป็นหลัก ดังนั้น ความกดดันด้านสภาวะเงินเฟ้อ
การเปลี่ยนแปลงของกฎหมายและกฎระเบียบที่ใช้บังคับกับบริษัทฯ หรือปัจจัย
อื่น ๆ ที่จะส่งผลให้ต้นทุนด้านแรงงานเพิ่มขึ้น อาจส่งผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ

การขาดแคลนหรือการหยุดชะงักของการส่งมอบผลิตภัณฑ์ให้แก่ลูกค้าอันเนื่องมาจากการลดลงของกำลังการผลิต
หรือการหยุดซ่อมบำรุงที่ไม่เป็นไปตามแผนอาจทำให้การขายลดลง

การผลิต ณ โรงงานผลิตของบริษัทฯ หรือการส่งมอบสินค้าให้แก่ลูกค้าของบริษัทฯ
อาจได้รับผลกระทบในทางลบจากการขัดข้องทางเทคนิค การประท้วง ภัยพิบัติทางธรรมชาติ
คำวินิจฉัยด้านกฎหมาย และปัจจัยอื่น ๆ โดยเหตุการณ์ที่มิได้คาดหมายไว้ เช่น ปัญหาในการผลิต
การหยุดซ่อมบำรุงที่ไม่เป็นไปตามแผน
หรือการสูญหายของผลิตภัณฑ์ที่จะส่งมอบอาจทำให้ยอดขายลดลง

หากกำลังการผลิตของโรงงานที่สำคัญของบริษัทฯ หนึ่งแห่งหรือมากกว่าลดลง
หรือการผลิตผลิตภัณฑ์ที่สำคัญต้องหยุดลงเป็นระยะเวลานาน และบริษัทฯ
ไม่สามารถย้ายการผลิตไปยังโรงงานแห่งอื่นเพื่อให้ผลิตผลิตภัณฑ์ในจำนวนที่เพียงพอ หรือ
เบิกสินค้าคงคลังได้ หรือหากบริษัทฯ
ไม่สามารถดำเนินการให้โรงงานผลิตสินค้าในอัตราการใช้กำลังการผลิตโดยทั่วไปของโรงงาน
อันเนื่องมาจากการหยุดชะงักในการส่งมอบวัตถุดิบ บริษัทฯ
อาจไม่สามารถส่งมอบผลิตภัณฑ์ได้ตามที่ตกลง และอาจถูกเรียกร้องค่าเสียหาย
และทำให้ชื่อเสียงของบริษัทฯ ได้รับผลกระทบ

ต้นทุนและความยากในการรวมธุรกิจและเทคโนโลยีที่จะเข้าซื้อในอนาคตอาจเป็นอุปสรรคต่อการเติบโตในอนาคต
และอาจส่งผลกระทบในทางลบต่อความสามารถในการแข่งขันของบริษัทฯ

กลยุทธ์ส่วนหนึ่งในการที่บริษัทฯ จะเติบโตในอนาคตคือ การเข้าซื้อบริษัทที่ประกอบธุรกิจ PET
โพลีเอสเตอร์ หรือ PTA เพื่อรักษาสถานภาพการแข่งขันของบริษัทฯ ในอุตสาหกรรมที่บริษัทฯ
ดำเนินธุรกิจอยู่ และเพื่อเพิ่มบทบาทในธุรกิจหลักของบริษัทฯ ซึ่งรวมถึง

-   ความรับผิดหรือความเสี่ยงที่ไม่อาจทราบได้หรือไม่อาจคาดหมายได้จากการดำเนินงานของบริษัท
    ที่บริษัทฯ อาจเข้าซื้อ

-   ความจำเป็นในการก่อหนี้ ซึ่งอาจทำให้บริษัทฯ
    มีเงินที่จะใช้ในการดำเนินงานและเพื่อการอื่นน้อยลง อันเนื่องมาจากการที่บริษัทฯ
    มีหนี้ที่ต้องชำระเพิ่มขึ้น

-   ความเป็นไปได้ในการที่บริษัทฯ จะไม่สามารถบรรลุถึงการประหยัดต่อขนาด (Economies of
    Scale) การส่งเสริมซึ่งกันและกัน (Synergy) หรือประโยชน์อื่น ๆ

-   การมีต้นทุนและการใช้เวลาในการบริหารและความพยายามในการเข้าซื้อและรวมกิจการมากกว่าที่คาดหมายไว้

-   ความเป็นไปได้ในการที่จะมีการหยุดชะงักของธุรกิจของบริษัทฯ ที่กำลังดำเนินอยู่
    และความยากในการรักษาสภาพแวดล้อมในการควบคุมภายใน ระบบสารสนเทศและขั้นตอนต่าง
    ๆ

-   การที่บริษัทฯ ไม่สามารถผนวกการให้บริการผลิตภัณฑ์
    และบุคคลากรจากกิจการที่เข้าซื้อเข้ามาเป็นส่วนหนึ่งของการดำเนินงานของบริษัทฯ ได้สำเร็จ
    หรือไม่สามารถรับรู้การประหยัดต้นทุนหรือผลประโยชน์อื่น ๆ
    จากการเข้าซื้อกิจการที่คาดว่าจะมีได้

-   การที่ไม่สามารถรักษาความสัมพันธ์กับพนักงาน ลูกค้า และผู้จัดหาสินค้า

-   การที่มีลูกค้าทับซ้อนกัน หรือการสูญเสียลูกค้าที่มีอยู่ของกิจการหรือของบริษัทฯ ก่อนที่บริษัทฯ
    ได้เข้าซื้อกิจการนั้น และ

-   การที่บริษัทฯ ไม่ได้ผลตอบแทนจากการลงทุน

บริษัทฯ อาจไม่มีโอกาสในการเข้าซื้อกิจการที่น่าสนใจ หรือเข้าซื้อกิจการภายใต้เงื่อนไขที่น่าสนใจ
หรือได้รับแหล่งเงินทุนที่จำเป็นต้องใช้เพื่อการเข้าซื้อกิจการ นอกจากนี้ กฎระเบียบในการเข้าซื้อ
หรือควบกิจการของกลุ่มสหภาพยุโรป สหรัฐอเมริกา ประเทศไทย หรือประเทศอื่น ๆ
อาจทำให้บริษัทฯ มีข้อจำกัดในการเข้าซื้อหรือควบกิจการในอนาคต

บริษัทฯ ไม่สามารถคาดเดาถึงผลกระทบที่จะเกิดขึ้นจากการเข้าซื้อกิจการหรือเข้าลงทุนในอนาคต
นอกจากนี้ การเติบโตของบริษัทฯ ที่ผ่านมา จนถึงปัจจุบัน เกิดจากการเข้าซื้อกิจการเป็นหลัก
และการขยายการดำเนินงานในอนาคต ได้ทำหรือจะทำให้เกิดแรงกดดันอย่างมากต่อผู้บริหาร ระบบ
และทรัพยากรของบริษัทฯ นอกเหนือจากการที่บริษัทฯ ต้องจัดให้มีการฝึกอบรมการจัดการ
และผนึกกำลังคนแล้ว บริษัทฯ ยังคงต้องพัฒนาและปรับปรุงการควบคุมทางการเงิน และการบริหาร

การลงทุนโดยการใช้เงินทุนจำนวนมากซึ่งรวมถึงการลงทุนในโรงงานใหม่ในอนาคตเป็นสิ่งจำเป็นที่จะทำให้แผนการเติบโตของบริษัทฯ
ประสบผลสำเร็จ ซึ่งการลงทุนดังกล่าวมีความเสี่ยงของโครงการและความเสี่ยงอื่น ๆ

แผนการเติบโตของบริษัทฯ
ได้มีการและอาจต้องมีการใช้เงินทุนต่อไปเป็นจำนวนมากเพื่อใช้ในการขยาย
การปรับปรุง การแปลงหรือการยกระดับโรงงานในปัจจุบัน
การพัฒนาโรงงานใหม่หรือการเข้าซื้อหรือเข้าลงทุน
ขนาดใหญ่ ในโครงการที่ต้องมีรายจ่ายส่วนทุนเป็นจำนวนมากจะมีความเสี่ยงต่าง ๆ ซึ่งรวมถึง

-   การที่ไม่สามารถทำให้โครงการสำเร็จภายในระยะเวลา และ/หรืองบประมาณที่กำหนด และ

-   การที่โครงการไม่สามารถดำเนินการได้ตามรายละเอียดการดำเนินงานที่ได้กำหนดไว้ภายหลังจากที่โครงการสำเร็จ

นอกจากนี้
การเพิ่มขึ้นของต้นทุนวัตถุดิบเป็นจำนวนมากโดยที่ไม่ได้คาดหมายมาก่อนในแผนของโครงการและการที่ไม่สามารถจำหน่ายผลิตภัณฑ์ที่ผลิตได้ในปริมาณและ/หรือราคาที่กำหนดไว้ในแผนของโครงการ
อาจส่งผลกระทบในทางลบต่อความสำเร็จของโครงการ
เนื่องจากการลงทุนดังกล่าวจะต้องใช้เงินทุนเป็นจำนวนมากและมีช่วงระยะเวลาระหว่างการวางแผนจนถึงความสำเร็จของโครงการห่างกันมาก

โรงงานผลิตของบริษัทฯ มีความเสี่ยงด้านการดำเนินงาน
ซึ่งอาจส่งผลกระทบในทางลบต่อการดำเนินงาน

ธุรกิจของบริษัทฯ ขึ้นอยู่กับการที่โรงงานต่าง ๆ ของบริษัทฯ
สามารถดำเนินการผลิตได้อย่างต่อเนื่อง โดยโรงงานผลิตดังกล่าวอาจจะมีอันตรายเกี่ยวกับการผลิต
การดูแล การเก็บ และการขนส่งวัตถุดิบและผลิตภัณฑ์ทางเคมี
ซึ่งรวมถึงการรั่วและการแตกของท่อส่ง การระเบิด ไฟไหม้ สภาพอากาศที่รุนแรง
และภัยพิบัติทางธรรมชาติ ความบกพร่องของเครื่องจักร
การหยุดเดินเครื่องจักรนอกเหนือจากที่กำหนดไว้ตามแผน ปัญหาของลูกจ้าง
การหยุดชะงักของการขนส่ง ความซับซ้อนในการเยียวยา การกระจายของสารเคมี
การปล่อยสารที่เป็นอันตรายหรือเป็นพิษ หรือก๊าซ การรั่วของถังเก็บ
และความเสี่ยงด้านสิ่งแวดล้อมอื่น ๆ โดยอันตรายดังกล่าวอาจก่อให้เกิดการบาดเจ็บ หรือเสียชีวิต
ทำให้ทรัพย์สินหรืออุปกรณ์เสียหายหรือชำรุดอย่างรุนแรงและก่อให้เกิดความเสียหายต่อสิ่งแวดล้อม
หรืออาจถูกปรับ หรือมีภาระหนี้สิน

เมื่อวันที่ 8 มกราคม 2553 บจ. อินโดรามา ปิโตรเคม
ได้รับหนังสือจากการนิคมอุตสาหกรรมแห่งประเทศไทย (“การนิคมฯ”)
ซึ่งแจ้งว่าจากการตรวจสอบโรงงานผลิต PTA ของ บจ. อินโดรามา ปิโตรเคม นั้น บจ.
อินโดรามา
ปิโตรเคม ได้ดำเนินการกำจัดสิ่งปฏิกูลโดยใช้วิธีการกำจัดโดยการเผาทำลายที่เครื่อง Thermal
Oxidizer โดยไม่ได้รับอนุญาตจากกรมโรงงานอุตสาหกรรม นอกจากนี้
ยังพบว่ามีร่องรอยการรั่วของสารเคมีตามบริเวณข้อต่อต่าง ๆ ของเครื่อง Thermal Oxidizer
และค่าออกไซด์ของไนโตรเจนที่ระบายออกจากปล่องของเครื่อง Thermal Oxidizer
และค่าคาร์บอนมอนอกไซด์ที่ Vent Scrubber มีค่าเกินเกณฑ์ที่กำหนดไว้
และมีกลิ่นสารเคมีจากโรงงาน ดังนั้น การนิคมฯ จึงมีคำสั่งให้ บจ. อินโดรามา ปิโตรเคม
ระงับการกำจัดสิ่งปฏิกูลโดยใช้เครื่อง Thermal Oxidizer ทันที
และให้ดำเนินการปรับปรุงระบบขจัดมลพิษทางอากาศของเสียของโรงงานดังกล่าวให้แล้วเสร็จภายในวันที่
15 กุมภาพันธ์ 2553 ทั้งนี้
บจ. อินโดรามา ปิโตรเคม ได้ดำเนินการหลายอย่างในการแก้ไขประเด็นต่าง ๆ
ตามที่กำหนดในหนังสือของการนิคมฯ นอกจากนี้ บจ. อินโดรามา
ปิโตรเคมได้ดำเนินการแจ้งไปยังการนิคมอุตสาหกรรมแห่งประเทศไทย เป็นที่เรียบร้อยแล้ว

นอกจากนี้ โรงงานผลิตบางแห่งของบริษัทฯ เช่น โรงงานผลิต PET ของ AlphaPet โรงงานผลิต
PET ของ IRP Rotterdam โรงงาน PTA ของ IRH Rotterdam โรงงานโพลีเอสเตอร์ของ
บมจ. อินโดรามา โพลีเอสเตอร์ อินดัสตรี้ส์ ที่มาบตาพุด และโรงงาน PTA ของ บมจ. ทีพีที
ปิโตรเคมิคอลส์
ซึ่งตั้งอยู่ในสถานที่ที่ใกล้กับโรงงานของบริษัทอื่นซึ่งมีความเสี่ยงด้านการดำเนินงานเช่นเดียวกัน
โดยในบางกรณีที่โรงงานดังกล่าวเป็นผู้จัดหาสินค้าและ/หรือบริการที่มีความสำคัญแก่บริษัทฯ
การหยุดชะงักในการส่งมอบสินค้าหรือการให้บริการอาจส่งผลกระทบต่อการดำเนินงานของบริษัทฯ

การเปลี่ยนแปลงกฎหมายและกฎระเบียบเกี่ยวกับบรรจุภัณฑ์สำหรับเครื่องดื่มอาจลดอุปสงค์ในการใช้ผลิตภัณฑ์ในขั้นปลาย

ได้มีการออกกฎหมายในมลรัฐต่าง ๆ ในสหรัฐอเมริกาและที่อื่น ๆ ซึ่งกำหนดให้การขาย
การทำการตลาด และการใช้บรรจุภัณฑ์สำหรับเครื่องดื่มที่ไม่สามารถนำกลับมาเติมได้อีก
(Non-refillable) จะต้องมีการวางมัดจำหรือจะต้องมีการจ่ายภาษีสิ่งแวดล้อม (Ecotax)
หรือค่าธรรมเนียมต่าง ๆ นอกจากนี้ ข้อเสนออื่น ๆ
เพิ่มเติมที่เกี่ยวข้องกับเงินมัดจำบรรจุภัณฑ์สำหรับเครื่องดื่ม การนำบรรจุภัณฑ์กลับมาใช้ใหม่
ภาษีสิ่งแวดล้อม และ/หรือ ความรับผิดชอบต่อผลิตภัณฑ์ที่จะส่งผลกระทบต่อสุขภาพและสิ่งแวดล้อม
(Product stewardship) ได้มีหรืออาจมีการเสนอในมลรัฐต่าง ๆ ในสหรัฐ อเมริกา
และที่อื่นใด การที่ผู้บริโภคได้มีความห่วงใยเพิ่มขึ้น และเปลี่ยนทัศนคติเกี่ยวกับขยะ
ที่เป็นของแข็งและความรับผิดชอบต่อสิ่งแวดล้อมและประเด็นสาธารณะที่เกี่ยวข้อง
อาจทำให้มีการออกกฎหมายหรือกฎเกณฑ์ดังกล่าวมาบังคับใช้ สิ่งดังกล่าวทำให้ลูกค้า PET
ของบริษัทฯ บางรายลดการใช้เม็ดพลาสติก PET ในกระบวนการผลิตขวด ซึ่งกระบวนการดังกล่าว
เป็นที่รู้จักในชื่อของกระบวนการทำน้ำหนักเบา (Light Weighting)
ได้ก่อให้เกิดการลดการใช้เม็ดพลาสติก PET ในการผลิตขวด และส่งผลกระทบต่ออุปสงค์ใน PX,
PTA และเม็ดพลาสติก PET

หากมีการออกและใช้กฎหมายดังกล่าวข้างต้นในวงกว้าง
หรือมีการใช้กระบวนการผลิตขวดแบบน้ำหนักเบาเพิ่มขึ้น หรือมีการใช้วัสดุอื่นทดแทนเม็ดพลาสติก
PET เพื่อใช้เป็นวัตถุดิบหลักในบรรจุภัณฑ์ในตลาดหลักที่บริษัทฯ และ/หรือลูกค้า PET ของบริษัทฯ
ดำเนินธุรกิจอยู่ จะทำให้ต้นทุนของลูกค้าดังกล่าวเพิ่มสูงขึ้น
และอาจทำให้ลูกค้าเปลี่ยนบรรจุภัณฑ์เป็นอย่างอื่น ซึ่งจะทำให้ความต้องการเม็ดพลาสติก PET ลดลง

กฎระเบียบเกี่ยวกับสิ่งแวดล้อมอาจทำให้บริษัทฯ มีต้นทุนและความรับผิดที่สูงมากขึ้น

การประกอบธุรกิจของบริษัทฯ อยู่ภายใต้กฎหมายและกฎระเบียบเกี่ยวกับสิ่งแวดล้อม
ทั้งที่เป็นของส่วนกลางและส่วนท้องถิ่นในประเทศที่บริษัทฯ ประกอบธุรกิจ
ซึ่งกฎหมายและกฎระเบียบดังกล่าวครอบคลุมถึงเรื่อง มลพิษ การป้องกันสุขภาพและสิ่งแวดล้อม
การปล่อยมลพิษทางอากาศ การปล่อยน้ำเสีย สุขภาพและความปลอดภัยในการทำงาน การก่อให้เกิด
การจัดการ การดูแล การเยียวยา การใช้ การจัดเก็บ การปล่อย
และการเผชิญสสารและขยะที่เป็นอันตราย ซึ่งข้อกำหนดดังกล่าวมีความซับซ้อน
มีการเปลี่ยนแปลงบ่อย และมีแนวโน้มที่จะเข้มงวดขึ้น บริษัทฯ
ได้มีและยังคงจะต้องมีต้นทุนและรายจ่ายส่วนทุนในการปฏิบัติตามกฎหมายและกฎระเบียบดังกล่าว
รวมถึงในการรักษาใบอนุญาตที่สำคัญไว้

บริษัทฯ มีขั้นตอนต่าง ๆ ที่ทำให้บริษัทฯ
สามารถปฏิบัติตามกฎหมายและกฎระเบียบที่เกี่ยวกับสิ่งแวดล้อมได้ อย่างไรก็ดี บริษัทฯ
ไม่อาจรับรองได้ว่า บริษัทฯ
จะสามารถปฏิบัติตามกฎหมายและกฎระเบียบดังกล่าวได้ครบถ้วนตลอดเวลาในอนาคต หรือบริษัทฯ
จะสามารถได้รับหรือสามารถต่ออายุใบอนุญาต ความยินยอม
หรือการอนุญาตที่จำเป็นในการดำเนินธุรกิจต่อไปทั้งหมดได้ หากบริษัทฯ
ไม่สามารถดำเนินการดังกล่าวได้ อาจทำให้บริษัทฯ ต้องจ่ายค่าปรับ ได้รับโทษ
และมีความรับผิดอื่นใดที่รุนแรงได้

โรงงานผลิตของบริษัทฯ
ได้ถูกตรวจสอบด้านสิ่งแวดล้อมโดยที่ปรึกษาด้านสิ่งแวดล้อมอิสระซึ่งทำหน้าที่แทนเจ้าหน้าที่ของรัฐในประเทศที่บริษัทฯ
ดำเนินงาน อย่างไรก็ดี แม้ว่าจะมีการตรวจสอบด้านสิ่งแวดล้อม ณ ที่ตั้งโรงงานของบริษัทฯ
แต่อาจเป็นไปได้ว่าอาจไม่สามารถตรวจพบการไม่ปฏิบัติตามกฎหมายหรือกฎระเบียบเกี่ยวกับสิ่งแวดล้อมหรือการปนเปื้อนของดินหรือน้ำใต้ดินที่อาจเกิดขึ้น
ดังนั้น หากบริษัทฯ ได้ตรวจพบสิ่งดังกล่าวที่บริษัทฯ ไม่เคยทราบมาก่อน และทำให้บริษัทฯ
ต้องแก้ไขในเรื่องดังกล่าวด้วยต้นทุนที่สูง

นอกจากนี้ กฎหมายและกฎระเบียบเกี่ยวกับสิ่งแวดล้อม
รวมถึงการตีความตามกฎหมายและกฎระเบียบดังกล่าวได้มีการพัฒนาอย่างต่อเนื่องตลอดเวลา
จึงเป็นไปไม่ได้ที่จะคาดการณ์ได้อย่างถูกต้องถึงผลกระทบจากการเปลี่ยนแปลงกฎหมายและกฎระเบียบ
รวมถึงการตีความดังกล่าวที่มีต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ

การดำเนินงานของโรงงาน PTA ของ บจ. อินโดรามา ปิโตรเคม
อาจได้รับผลกระทบในทางลบจากการดำเนินคดีทางกฎหมาย

เมื่อวันที่ 19 มิถุนายน 2552 ได้มีกลุ่มองค์กรเอกชน (NGO)
สองกลุ่มและประชาชนที่อาศัยอยู่ที่อำเภอ
มาบตาพุด อำเภอบ้านฉาง และอำเภอเมือง จังหวัดระยอง ได้ยื่นฟ้องรัฐมนตรี
และหน่วยงานภาครัฐต่าง ๆ ต่อ
ศาลปกครองกลาง
โดยกล่าวหาว่าผู้ถูกฟ้องคดีกระทำการละเมิดกฎหมายรัฐธรรมนูญและกฎหมายอื่นโดยการอนุญาตให้มีการก่อสร้างหรือดำเนินงานในโครงการจำนวน
76 โครงการ โดยมิได้ปฏิบัติตามขั้นตอนที่กำหนดไว้ในกฎหมายดังกล่าว
หนึ่งในโครงการที่ถูกระบุในคำฟ้อง คือ โรงงานผลิต PTA ของ บจ. อินโดรามา ปิโตรเคม
ซึ่งตั้งอยู่ในอำเภอ
บ้านฉาง จังหวัดระยอง

เมื่อวันที่ 29 กันยายน 2552
ศาลปกครองกลางได้มีคำสั่งคุ้มครองชั่วคราวให้ผู้ถูกฟ้องคดีดำเนินการให้มีการระงับการดำเนินงานของโครงการต่าง
ๆ จำนวน 76 โครงการดังกล่าวไว้เป็นการชั่วคราวจนกว่าศาลจะมีคำพิพากษา ทั้งนี้
สำนักงานอัยการสูงสุด และผู้ประกอบการอุตสาหกรรมหลายราย รวมถึง บจ. อินโดรามา
ปิโตรเคม ได้ยื่นอุทธรณ์คำสั่งคุ้มครองชั่วคราวดังกล่าวต่อศาลปกครองสูงสุด

เมื่อวันที่ 2 ธันวาคม 2552 ศาลปกครองสูงสุดได้วินิจฉัยว่า จากการพิจารณาในเบื้องต้นของศาล
ตามประเภทลักษณะของโครงการหรือกิจกรรมที่อยู่ภายใต้คำสั่งคุ้มครองชั่วคราวแล้ว
ศาลปกครองสูงสุดเห็นว่าบางโครงการหรือกิจกรรมไม่น่าจะก่อให้เกิดผลกระทบต่อชุมชนอย่างรุนแรง
เนื่องจากโครงการหรือกิจกรรมดังกล่าวเป็นโครงการหรือกิจกรรมที่มุ่งควบคุมหรือบำบัดมลพิษ
หรือติดตั้งอุปกรณ์เพิ่มเติมเพื่อควบคุมและบำบัดมลพิษเท่านั้น ด้วยเหตุนี้
ศาลปกครองสูงสุดจึงมีคำสั่งให้โครงการของ บจ. อินโดรามา ปิโตรเคม ซึ่งเป็นหนึ่งใน 11
โครงการ ไม่ต้องอยู่ภายใต้บังคับของคำสั่งคุ้มครองชั่วคราวอีกต่อไป

สืบเนื่องจากคำวินิจฉัยของศาลปกครองสูงสุดเกี่ยวกับคำสั่งคุ้มครองชั่วคราว บจ. อินโดรามา
ปิโตรเคม ได้ดำเนินการยื่นคำขออนุญาตต่อการนิคมอุตสาหกรรมฯ
เพื่อเริ่มดำเนินกิจการในเชิงพาณิชย์ของโรงงานผลิต PTA ของ บจ. อินโดรามา ปิโตรเคม
อย่างไรก็ตาม บริษัทฯ ไม่สามารถรับรองได้ว่า การนิคมอุตสาหกรรมฯ
จะให้ความเห็นชอบแก่โครงการดังกล่าวจนกว่าเรื่องที่เกี่ยวข้องกับคดีความจะสิ้นสุด
หรืออาจไม่ให้ความเห็นชอบเลยก็ได้

บริษัทฯ
มีกิจกรรมอยู่ในบางประเทศที่อยู่ภายใต้มาตรการการคว่ำบาตรโดยสหรัฐอเมริกาและโดยประเทศอื่นๆ
และกิจกรรมเหล่านั้นอาจถูกคว่ำบาตรได้ภายใต้กฎหมายที่เกี่ยวข้อง

สำนักงานควบคุมทรัพย์สินในต่างประเทศ สังกัดกระทรวงการคลังของสหรัฐอเมริกา (The U.S.
Department of the Treasury’s Office of Foreign Assets Control) หรือ OFAC
เป็นผู้บังคับใช้กฎหมายและระเบียบบางเรื่องที่มีบทลงโทษต่อบุคคลชาวสหรัฐอเมริกา
และนิติบุคคลต่างประเทศในบางกรณี
ในกรณีที่มีการดำเนินกิจกรรมหรือทำธุรกรรมทางธุรกิจกับประเทศบางประเทศ รัฐบาลบางรัฐบาล
นิติบุคคล หรือบุคคลธรรมดาบางราย
ที่ตกอยู่ภายใต้มาตรการการคว่ำบาตรทางเศรษฐกิจของสหรัฐอเมริกา
หรือกฎหมายการคว่ำบาตรทางเศรษฐกิจของสหรัฐอเมริกา (U.S. Economic Sanctions
Laws)

ในฐานะที่บริษัทฯ เป็นองค์กรที่มีการประกอบธุรกิจเชื่อมโยงทั่วโลก บริษัทฯ
ได้มีการทำธุรกิจกับลูกค้า (ไม่ว่าจะโดยทางตรงหรือโดยทางอ้อมผ่านทางผู้ค้าและตัวแทน)
ในหลายประเทศ ซึ่งรวมถึงอิหร่าน ซีเรีย พม่า และไอวอรี่ โคสต์ ทั้งนี้ กิจกรรมของบริษัทฯ
กับลูกค้าในรัฐเหล่านี้ ซึ่งส่วนใหญ่เป็นการขายเม็ดพลาสติก PET เส้นใยและเส้นด้ายโพลีเอส เตอร์
และเส้นใยจากขนสัตว์ ถือว่าเล็กน้อยมาก เมื่อเปรียบเทียบกับธุรกิจทั้งหมดของบริษัทฯ

บริษัทฯ ได้ปฏิบัติตามมาตรการการคว่ำบาตรระหว่างประเทศอย่างเต็มที่ในส่วนที่มีผลบังคับต่อบริษัทฯ
ถึงแม้ว่ากฎหมายการคว่ำบาตรทางเศรษฐกิจของสหรัฐอเมริกาอาจมีผลบังคับใช้ต่อบุคคลธรรมดา
และนิติบุคคลบางรายที่มีความเกี่ยวข้องกับบริษัทฯ ซึ่งเป็นบุคคลชาวสหรัฐอเมริกา
ซึ่งรวมถึงพนักงานชาวสหรัฐอเมริกาของบริษัทฯ นักลงทุน และบริษัทย่อยของบริษัทฯ บางบริษัท
แต่กฎหมายการคว่ำบาตรทางเศรษฐกิจของสหรัฐอเมริกาโดยส่วนใหญ่จะไม่ใช้บังคับโดยตรงต่อ
บมจ. อินโดรามา เวนเจอร์ส
หรือต่อนิติบุคคลภายในกลุ่มที่มีความเกี่ยวข้องกับการทำธุรกรรมทางธุรกิจในประเทศเหล่านี้
เพราะว่าบุคคลธรรมดาและนิติบุคคลเหล่านั้นไม่ถือว่าเป็นบุคคลชาวสหรัฐอเมริกาภายใต้กฎระเบียบเหล่านี้
แต่อย่างไรก็ดี บริษัทฯ ไม่อาจคาดการณ์เกี่ยวกับนโยบายการบังคับใช้ทางกฎหมายของ OFAC
ในเรื่องนี้ได้ และมีความเป็นไปได้ว่า OFAC อาจจะมีความเห็นแตกต่างจากบริษัทฯ

อัตราแลกเปลี่ยนเงิน
และ/หรืออัตราดอกเบี้ยที่มีความผันผวนอาจส่งผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ

เนื่องจากธุรกิจของบริษัทฯ เป็นธุรกิจในระดับระหว่างประเทศ ดังนั้น
การเปลี่ยนแปลงของอัตราแลกเปลี่ยนของสกุลเงินต่างประเทศอาจส่งผลกระทบในทางลบต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ การผันผวนของสกุลเงินต่าง
ๆ จะส่งผลกระทบต่อบริษัทฯ
เนื่องจากความไม่สมดุลระหว่างสกุลเงินที่เป็นต้นทุนในการดำเนินงานและสกุลเงินที่เป็นรายได้ของบริษัทฯ
โดยบริษัทฯ จำหน่ายสินค้าซึ่งโดยปกติจะกำหนดราคาโดยอิงกับเงินดอลล่าร์สหรัฐฯ หรือเงินยูโร
ในขณะที่ต้นทุนในการดำเนินงานจะอยู่ในสกุลเงินท้องถิ่น เช่น บาท ปอนด์
สเตอริง และลิตัสของประเทศลิธัวเนีย

รายได้ของบริษัทฯ อาจได้รับผลกระทบจากความผันผวนระหว่างสกุลเงินบาท
ซึ่งเป็นสกุลเงินที่บริษัทฯ ใช้ในการจัดทำงบการเงิน และสกุลเงินอื่น ๆ
ที่บริษัทย่อยบางแห่งของบริษัทฯ ได้ใช้ในการรายงานผลการดำเนินงาน ดังนั้น บริษัทฯ
อาจได้รับผลกระทบในทางลบจากการขาดทุนจากการแปลงค่าอัตราแลกเปลี่ยนเงินตราอันเนื่องมาจากความผันผวนของค่าเงินบาท
เมื่อเทียบกับเงินดอลล่าร์สหรัฐฯ เงินยูโร และเงินสกุลอื่น ๆ ที่บริษัทฯ ใช้ในการประกอบธุรกิจ
โดย ณ วันที่ 31 ธันวาคม 2551 และวันที่ 31 ธันวาคม บริษัทฯ
มีขาดทุนอัตราแลกเปลี่ยนเงินตราสุทธิเป็นจำนวน 523.8 ล้านบาท
และมีกำไรอัตราแลกเปลี่ยนเงินตราสุทธิเป็นจำนวน 567.7 ล้านบาท ตามลำดับ

นอกจากนี้ บริษัทย่อยของบริษัทฯ
จะกู้ยืมเงินในสกุลเงินที่บริษัทดังกล่าวต้องใช้ในการประกอบธุรกิจเพื่อลดความเสี่ยงจากอัตราแลกเปลี่ยนที่อาจมีขึ้น
ซึ่งการดำเนินการดังกล่าวส่งผลให้บริษัทฯ
มีความเสี่ยงทางด้านอัตราดอกเบี้ยที่เกี่ยวข้องกับเงินสกุลดังกล่าว โดยเงินสกุลหลักได้แก่ บาท
ดอลล่าร์สหรัฐฯ และยูโร

การที่บริษัทฯ ประกอบธุรกิจในหลายภูมิภาคทำให้บริษัทฯ
ต้องเผชิญกับความเสี่ยงด้านเศรษฐศาสตร์มหภาค การเมือง กฎหมาย และกฎระเบียบต่าง ๆ
ในตลาดที่บริษัทฯ ประกอบธุรกิจและเผชิญกับข้อท้าทายอื่น ๆ

อุปสงค์ของผลิตภัณฑ์ของบริษัทฯ จะได้รับผลกระทบจากสภาวะเศรษฐกิจตามภูมิภาคต่าง ๆ
ที่ผลิตภัณฑ์ของบริษัทฯ ได้วางจำหน่าย โดยอุปสงค์ในธุรกิจ PET ของบริษัทฯ
จะขึ้นอยู่กับความต้องการของบรรจุภัณฑ์
(ที่สำคัญที่สุดได้แก่ขวดพสาสติกสำหรับเครื่องดื่มที่ไม่ผสมแอลกอฮอล์และน้ำ)
ธุรกิจเส้นใยและเส้นด้ายโพลีเอสเตอร์จะขึ้นอยู่กับความต้องการของเส้นใยโพลีเอสเตอร์สังเคราะห์สั้นและเส้นด้ายโพลีเอสเตอร์ยาว
และธุรกิจ PTA จะขึ้นอยู่กับความต้องการเม็ดพลาสติก PET และผลิตภัณฑ์เส้นใยโพลีเอสเตอร์
สภาวะเศรษฐกิจโดยทั่วไปที่ไม่พึงประสงค์ เช่น
ภาวะเศรษฐกิจตกต่ำหรือภาวะเศรษฐกิจถดถอยในตลาดที่สำคัญตลาดใดตลาดหนึ่ง
อาจส่งผลกระทบต่อความสามารถในการซื้อ
หรือความต้องการในการบริโภคผลิตภัณฑ์ขั้นปลายของบริษัทฯ (เช่น
ขวดใส่เครื่องดื่มและเครื่องนุ่งห่ม) และจะส่งผลกระทบต่อยอดขายของบริษัทฯ ธุรกิจของบริษัทฯ
ได้รับผลกระทบจากวิกฤติการณ์ทางเศรษฐกิจทั่วโลกที่เพิ่งเกิดขึ้นเมื่อไม่นานมานี้
ซึ่งรวมถึงการที่ความเชื่อมั่นของผู้บริโภคและธุรกิจลดลง ความผันผวนของราคาสินค้าโภคภัณฑ์
และสิ่งท้าทายอื่น ๆ ที่ส่งผลกระทบต่อเศรษฐกิจโลก นอกจากนี้ ลูกค้าของบริษัทฯ
อาจประสบปัญหาการถดถอยทางธุรกิจ ซึ่งจะส่งผลให้ลูกค้าปัจจุบันหรือลูกค้าที่มีศักยภาพ
อาจยืดหรือยกเลิกแผนการซื้อผลิตภัณฑ์ของบริษัทฯ
และอาจไม่สามารถชำระราคาผลิตภัณฑ์ได้ในเวลาอันสมควร ยิ่งไปกว่านั้น
ผู้จัดส่งสินค้าอาจประสบกับปัญหาอย่างเดียวกัน
ซึ่งอาจส่งผลกระทบต่อความสามารถในการส่งสินค้าให้แก่บริษัทฯ อีกทั้ง ยังมีเหตุการณ์อื่น ๆ
ที่อยู่นอกเหนืออำนาจการควบคุมของบริษัทฯ เช่นความไม่มั่นคงทางการเมือง
หรือความไม่สงบในสังคมอาจทำให้อุปสงค์ของผู้บริโภคโดยทั่วไปลดลง
และทำให้ราคาวัตถุดิบและต้นทุนอื่น ๆ มีความผันผวนเพิ่มขึ้น
ความตกต่ำทางเศรษฐกิจและการลดลงของความต้องการของผู้บริโภคที่เกิดจากสาเหตุดังกล่าวข้างต้นและปัจจัยอื่น
ๆ อาจทำให้ยอดขายและกำไรลดลง ซึ่งอาจส่งผลกระทบในทางลบต่อธุรกิจ ฐานะทางการเงิน
ผลการดำเนินงาน และโอกาสทางธุรกิจของบริษัทฯ

นอกจากนี้ บริษัทฯ
ยังเผชิญกับความเสี่ยงจากการเปลี่ยนแปลงอัตราแลกเปลี่ยนสกุลเงินตราต่างประเทศ อัตราดอกเบี้ย
สภาวะเงินเฟ้อ ความไม่สงบในสังคม การก่อการร้าย และการพัฒนาด้านการเมือง
เศรษฐกิจและสังคม ซึ่งอาจส่งผลให้ยอดขายลดลงอย่างมีนัยสำคัญ และบริษัทฯ
อาจเผชิญกับความเสี่ยงในการจัดการ และการบริหารธุรกิจที่กระจายอยู่ในต่างประเทศ
โดยเฉพาะอย่างยิ่ง การบริหารจัดการบุคลากรในประเทศต่าง ๆ
ซึ่งมีความท้าทายในด้านการจัดการบุคลากรรวมถึงความยากลำบากในการว่าจ้างและปลดบุคลากร

นอกจากนี้
การดำเนินงานในระดับระหว่างประเทศยังก่อให้เกิดความท้าทายที่เกี่ยวกับการดำเนินงานภายใต้วัฒนธรรมทางธุรกิจและภาษาที่แตกต่างกัน
บริษัทฯ อาจประสบความยุ่งยากรวมถึงต้องใช้เวลานานขึ้นในการเรียกเก็บเงิน อีกทั้งบริษัทฯ
อาจต้องปฏิบัติตามกฎหมายและกฎระเบียบในต่างประเทศที่ไม่แน่นอนหรือที่มีการเปลี่ยนแปลงโดยมิได้คาดหมาย
ซึ่งอาจส่งผลกระทบในทางลบต่อการดำเนินธุรกิจและความสามารถในการบริหารจัดการแหล่งเงินทุน
ทั่วโลก การควบคุมการส่งออก หรือข้อจำกัดที่เกิดจากกฎระเบียบต่าง ๆ อาจทำให้บริษัทฯ
ไม่สามารถขนส่งผลิตภัณฑ์ไปมาระหว่างตลาดบางแห่งได้ ข้อกำหนดเกี่ยวกับโควต้า
ซึ่งรวมถึงโควต้าที่กำหนดองค์ประกอบของถิ่นฐานของพนักงาน
หรือโควต้าที่สนับสนุนแหล่งวัตถุดิบท้องถิ่นอาจส่งผลกระทบในทางลบต่อต้นทุนการผลิต นอกจากนี้
การเปลี่ยนแปลงการควบคุมเงินตรา กฎระเบียบด้านภาษีและสนธิสัญญาเกี่ยวกับภาษีระหว่างประเทศ
อาจส่งผลกระทบต่อผลประกอบการของธุรกิจในต่างประเทศ
ซึ่งจะส่งผลกระทบต่อผลประกอบการโดยรวมของกลุ่มบริษัท

บริษัทฯ อาจได้รับผลกระทบจากการใช้กฎหมายที่เกี่ยวกับการกีดกันทางการค้า
มาตรการตอบโต้การทุ่มตลาด (Anti-Dumping)
และมาตรการตอบโต้การให้เงินสนับสนุนจากภาครัฐ (Anti-Subsidy Duties)

เมื่อไม่กี่ปีที่ผ่านมา
ได้มีการตรวจสอบและการดำเนินการอันเกี่ยวกับการกีดกันทางการค้าในหลายประเทศกับบริษัทต่าง
ๆ ในอุตสาหกรรมที่บริษัทฯ ประกอบธุรกิจอยู่ ซึ่งแสดงให้เห็นว่าธุรกิจที่บริษัทฯ
ประกอบการอยู่อาจเผชิญกับการตรวจสอบจากทางการอย่างต่อเนื่อง ดังนั้น บริษัทฯ
จึงเผชิญความเสี่ยงโดยธุรกิจของบริษัทฯ อาจได้รับผลกระทบในทางลบจากการที่สหรัฐอเมริกา
สหภาพยุโรป หรือประเทศอื่น ๆ
ได้นำกฎหมายเกี่ยวกับการแข่งขันทางการค้ามาใช้กับสัญญาหรือแนวทางปฏิบัติที่บริษัทฯ
เป็นคู่สัญญาหรือดำเนินการอยู่ นอกจากนี้
สหภาพยุโรปยังได้มีมาตรการตอบโต้การทุ่มตลาดและมาตรการตอบโต้การให้เงินสนับสนุนจากภาครัฐในเม็ดพลาสติก
PET ที่นำเข้าจากประเทศในกลุ่มอาเซียนซึ่งทำให้เม็ดพลาสติก PET
ที่นำเข้าดังกล่าวแข่งขันกับเม็ดพลาสติก PET ในท้องถิ่นได้ยาก และทำให้ผู้ผลิต
เม็ดพลาสติก PET ในยุโรปมีความได้เปรียบในการแข่งขันมากกว่าผู้นำเข้าเม็ดพลาสติก PET
จากประเทศในกลุ่มอาเซียน อย่างไรก็ดี บริษัทฯ
ไม่อาจรับรองได้ว่าสหภาพยุโรปจะยังคงมาตรการดังกล่าวกับเม็ดพลาสติก PET
ที่นำเข้าจากประเทศในกลุ่มอาเซียนต่อไปหรือไม่ ในช่วงเดือนกุมภาพันธ์ 2553 ประเทศจีน
ได้ออกมาตรการการตอบโต้การทุ่มตลาดต่อการนำเข้าสินค้า PTA
จากประเทศไทยและประเทศเกาหลีใต้

การไม่สามารถรักษาสัมพันธภาพที่ดีกับพนักงานของบริษัทฯ
อาจส่งผลกระทบต่อการดำเนินธุรกิจและความสำเร็จของธุรกิจของบริษัทฯ

การรักษาสัมพันธภาพที่ดีกับพนักงานเป็นปัจจัยสำคัญต่อความราบรื่นในการดำเนินงานของโรงงานผลิตของบริษัทฯ
โดยในปี 2551 สหภาพแรงงาน GMB Union
ได้ดำเนินการขอมติลับจากพนักงานในสหภาพแรงงานในโรงงานผลิต PET ของ IRP Workington
เพื่อยื่นข้อเรียกร้องเกี่ยวกับการขอขึ้นเงินเดือนพนักงาน
ซึ่งการขอมติลับดังกล่าวได้รับมติสนับสนุนให้มีการยื่นข้อเรียกร้อง และบริษัทฯ
ได้ทำความตกลงกับตัวแทนสหภาพแรงงาน GMB Union
เกี่ยวกับการปรับขึ้นเงินเดือนให้พนักงานที่ทำงานในโรงงานผลิต PET ของ IRP Workington
เพื่อยกเลิกการดำเนินการการยื่นข้อเรียกร้องดังกล่าว ขณะนี้ สหภาพแรงงาน GMB Union
ได้ตกลงที่จะเลื่อนการเจรจาเกี่ยวกับเงินเดือนในปี 2552 ไปจนกว่าจะมีการเจรจา
เกี่ยวกับเงินเดือนซึ่งเริ่มต้นในเดือนธันวาคม ปี 2552 เกี่ยวกับการปรับเพิ่มอัตราเงินเดือนของปี
2553 ทั้งนี้ บริษัทฯ
ไม่สามารถรับประกันได้ว่าจะไม่มีข้อพิพาทหรือการลงมติลับเพื่อยื่นข้อเรียกร้องอีกในอนาคต
ไม่ว่าที่โรงงานผลิต PET ของ IRP Workington หรือที่โรงงานอื่นของบริษัทฯ
ซึ่งหากมีการยื่นข้อเรียกร้องเกิดขึ้น การดำเนินงานของบริษัทฯ อาจต้องหยุดชะงักลง
ซึ่งอาจส่งผลกระทบในทางลบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ

ความเสี่ยงเกี่ยวกับโครงสร้างกลุ่มบริษัทของบริษัทฯ

การประกอบธุรกิจของบริษัทฯ ส่วนหนึ่งต้องอาศัยความสัมพันธ์อย่างไม่เป็นทางการ กับบริษัทอื่น ๆ
ในกลุ่มอินโดรามาในประเทศอินโดนีเซียและประเทศอินเดีย

บริษัทฯ เป็นส่วนหนึ่งของกลุ่มอินโดรามาที่รวมตัวกันอย่างไม่เป็นทางการ
ซึ่งประกอบด้วยกลุ่มบริษัทร่วมที่มีการบริหารจัดการอย่างเป็นอิสระต่อกันจำนวนสามกลุ่ม ได้แก่
กลุ่มบริษัทฯ กลุ่มของนายเอส. พี. โลเฮีย ในประเทศอินโดนีเซีย และกลุ่มของนายโอ. พี.
โลเฮีย ในประเทศอินเดีย ทั้งนี้ กลุ่มอินโดรามาจัดตั้งขึ้นในประเทศอินโดนีเซียใน
ปี 2519 โดย นายเอ็ม. แอล. โลเฮีย
ซึ่งกลุ่มบริษัทแต่ละกลุ่มอยู่ภายใต้การบริหารงานของบุตรชายแต่ละคนของ
นายเอ็ม. แอล. โลเฮีย

บริษัทฯ ไม่ได้เป็นเจ้าของชื่ออินโดรามา บริษัทฯ ได้รับอนุญาตให้ใช้ชื่ออินโดรามาแบบ
Non-Exclusive ตามสัญญาอนุญาตให้ใช้ชื่อ (License Agreement) กับ Lohia Global
Holdings Limited ซึ่งเป็นบริษัทที่ควบคุมโดย
นายเอ็ม. แอล. โลเฮีย ทั้งนี้ กลุ่มของนายเอส. พี. โลเฮีย และกลุ่มของนายโอ. พี. โลเฮีย
ก็ยังคงใช้ชื่ออินโดรามา บริษัทฯ
ไม่ได้มีอำนาจในการควบคุมการใช้ชื่ออินโดรามาโดยกลุ่มของนายเอส. พี. โลเฮีย
และกลุ่มของนายโอ. พี. โลเฮีย และไม่สามารถรับประกันได้ว่าการดำเนินการใด ๆ
ของกลุ่มของนายเอส. พี. โลเฮีย และกลุ่มของนายโอ. พี. โลเฮีย
จะไม่ส่งผลกระทบในทางลบต่อชื่อเสียงของชื่ออินโดรามา

ที่ผ่านมา บริษัทฯ ได้ร่วมมือกับกลุ่มของนายเอส. พี. โลเฮีย และกลุ่มของนายโอ.พี. โลเฮีย
ในการจัดหาซื้อและเจรจาต่อรองราคา MEG สำหรับใช้ในการดำเนินงาน เพื่อให้ได้ราคาที่ดีที่สุด
แต่เนื่องจากการรวมตัวกันของกลุ่มบริษัททั้งสามกลุ่มเกิดขึ้นอย่างไม่เป็นทางการ บริษัทฯ
จึงไม่สามารถรับประกันได้ว่า กลุ่มของนายเอส. พี. โลเฮีย และกลุ่มของนายโอ. พี. โลเฮีย
จะยังคงร่วมมือกับบริษัทฯ ในการจัดซื้อและเจรจาต่อรองราคา MEG ต่อไป ซึ่งหากบริษัทฯ
จะต้องจัดซื้อและเจรจาต่อรองราคา MEG สำหรับใช้ในการดำเนินงานของบริษัทฯ
โดยปราศจากความร่วมมือจากกลุ่มบริษัทอื่นในกลุ่มอินโดรามา ราคาที่บริษัทฯ จะต้องชำระเพื่อซื้อ
MEG อาจได้รับผลกระทบอย่างมีนัยสำคัญ

บมจ. อินโดรามา เวนเจอร์ส เป็นบริษัทที่ประกอบธุรกิจลงทุนโดยการถือหุ้นในบริษัทอื่น (Holding
Company)
จึงต้องพึ่งพิงเงินปันผลที่ได้รับจากการถือหุ้นในบริษัทอื่นเพื่อจ่ายเงินปันผลแก่ผู้ถือหุ้นของบริษัทฯ

เนื่องจาก บมจ. อินโดรามา เวนเจอร์ส ประกอบธุรกิจโดยการถือหุ้นในบริษัทอื่น บมจ.
อินโดรามา เวนเจอร์ส
จึงต้องอาศัยเงินปันผลที่ได้รับจากการถือหุ้นในบริษัทย่อยและบริษัทร่วมในการจ่ายเงินปันผลของตน
ซึ่งการจ่ายเงินปันผล ดังกล่าวจะขึ้นอยู่กับผลประกอบการทางการเงินในอนาคต
ซึ่งเป็นผลมาจากความสำเร็จในการปรับใช้กลยุทธ์ทางธุรกิจของบริษัทนั้น ๆ และขึ้นอยู่กับปัจจัยต่าง
ๆ เช่น ปัจจัยทางการเงิน ปัจจัยเกี่ยวกับการแข่งขัน ปัจจัยทางกฎหมาย ปัจจัยทางเทคนิค
และปัจจัยอื่น ๆ สภาพเศรษฐกิจโดยทั่วไป อุปสงค์ และราคาขายผลิตภัณฑ์ของบริษัทนั้น ๆ
และปัจจัยเฉพาะที่เกี่ยวข้องกับธุรกิจหรือโครงการของบริษัทนั้น ๆ
ซึ่งปัจจัยหลายประการอยู่นอกเหนือความควบคุมของบริษัทฯ

ทั้งนี้ ความสามารถของบริษัทย่อย (ทั้งทางตรงและทางอ้อม) ของบริษัทฯ
ในการจ่ายเงินปันผลให้แก่ผู้ถือหุ้นซึ่งรวมถึง บมจ. อินโดรามา เวนเจอร์ส
อยู่ภายใต้กฎหมายที่เกี่ยวข้อง

แม้ว่าบริษัทฯ มีความตั้งใจที่จะจ่ายเงินปันผลในหุ้นของบริษัทฯ ให้แก่ผู้ถือหุ้น
ความสามารถในการจ่ายเงิน
ปันผลของบริษัทฯ ในอนาคต จะขึ้นอยู่กับมติที่ประชุมคณะกรรมการบริษัทฯ และ/หรือ
มติที่ประชุมผู้ถือหุ้น ผลการดำเนินงานของบริษัทฯ กระแสเงินสด ฐานะทางการเงิน
ข้อห้ามตามสัญญา และข้อห้ามตามกฎหมาย และปัจจัยอื่น ๆ ซึ่งคณะกรรมการบริษัทฯ
เห็นว่าเกี่ยวข้อง

นอกจากนี้ ตามพระราชบัญญัติบริษัทมหาชนจำกัด หาก บมจ. อินโดรามา เวนเจอร์ส
ยังมียอดขาดทุนสะสมอยู่ บมจ. อินโดรามา เวนเจอร์สจะไม่สามารถจ่ายเงินปันผลได้
ถึงแม้ว่าบริษัทฯ มีกำไรสุทธิในปีนั้น ดังนั้น หากบริษัทฯ ไม่สามารถสร้างผลกำไรได้อย่างเพียงพอ
บมจ. อินโดรามา เวนเจอร์ส อาจจ่ายเงินปันผลในอนาคตได้ในจำนวนที่ไม่มากนัก นอกจากนี้
ภายใต้กฎหมายไทย เงินปันผลจะต้องจ่ายจากกำไรสุทธิของ บมจ. อินโดรามา เวนเจอร์ส
ตามงบการเงินเฉพาะกิจการของ บมจ. อินโดรามา เวนเจอร์ส เท่านั้น
ไม่ใช่ตามงบการเงินรวมของ บมจ. อินโดรามา เวนเจอร์ส